UENIGE: Høyre-nestleder Per-Kristian Foss (t.v.), stortingsrepresentant Torbjørn Røe Isaksen og tidligere statsminister Kåre Willoch er uenige om utspillet fra Thon om makslønn for toppledere på to millioner. Foto: Alle foto: VG

Strid om makslønn i Høyre

(VG Nett) Torbjørn Røe Isaksen er rykende uenig med Høyre-veteranen Kåre Willoch om maksgrense for norske toppledere.

Marie De Rosa

Lars Akerhaug

Oppdatert 14. juli 2011

Artikkelen er over ni år gammel

Kåre Willoch støtter utspillet fra Olav Thon om at ingen norske toppledere bør tjene mer enn to millioner i året. Men Høyre-toppen Torbjørn Røe Isaksen sier blankt nei til en slik politikk:

- Jeg er ikke for politisk styrt lønn i Norge, og jeg kjenner ikke til noen andre som mener det heller. Det er godt mulig at topplederes lønninger er altfor høye, men i så fall er ikke det et politisk spørsmål, slår Røe Isaksen kontant fast.

Les også: Kåre Willoch støtter Olav Thons makslønn-utpsill

I gårsdagens utgave av VG sa Thon at toppledere som tjener fem til ti millioner har så masse penger å passe på at de gjør en dårligere jobb.

- Det er godt mulig at det stemmer, det vet jeg ikke. Hvis det er riktig, er det i så fall dumt for de som betaler ut 10 millioner i lønn til sine ansatte. Men det er ikke min jobb som politiker på Stortinget å sette lønninger for arbeidstakere eller bedriftsledere, det er det bedriftene selv som gjør, sier Isaksen.

Les også: Thon mener toppsjefer med fet lønn gjør dårligere jobb

- Thon generaliserer

MOTSIER THON: Kristin Clemet synes høye lederlønninger er helt ufarlig. Foto: VG

Daglig leder i den liberale og konservative tankesmien Civita, Kristin Clemet, mener det er umulig å sette noen maksgrense for lederlønninger, slik Thon gir uttrykk for.

- Det kan ikke være farlig med høyere lederlønninger. Det Thon sier er en sterk generalisering. Han har blitt rik gjennom hardt arbeid, det må gå an for andre mennesker å ha en god lønn når de gjør en god jobb, sier Clemet, som selv er styreleder i Norfund og i Plan Norge.

Hun mener det ikke er noen grunn til å gjøre endringer i statens eierskapspolitikk eller å innføre makslønninger i statlige bedrifter.

- Selvfølgelig ikke, sier Clemet kontant.

- Moderasjon er en dyd

Høyrerepresentant Per-Kristian Foss setter imidlertid pris på at en «kapitalist» som Olav Thon kommer med slike utspill.

- Jeg er enig med Thons grunntanke om at mange ledere tjener så mye at det er uforklarlig for folk flest, og at det er en tendens til å dra topplederlønninger for høyt opp. Moderasjon er en norsk dyd som flere burde fremvise, sier han.

Foss er heller ikke fremmed for Willochs bekymringer, og mener at staten bør være kritisk til de som skal representere staten i styreverv.

Likevel tror han ikke en beløpsgrense er løsningen på problemet.

- Såpass mange bedrifter opererer internasjonalt at det kan være vanskelig å sette en maksgrense på to millioner kroner, sier Foss.

Les også: Kristin hyller Olav Thon

- Ikke vårt ansvar

Men partikollega Gunnar Gundersen, som representerer Høyre i Finanskomiteen, avviser både Thon og Willoch.

- Det er opp til styrene i de ulike selskapene å avgjøre lederlønningene. Vi har et godt lovverk som både definerer og tillegger ansvar til selskapene, og da må det være eiernes ansvar å ta opp eventuelle uenigheter om lønnsnivået, sier Gundersen.

Publisert: 14.07.11 kl. 21:30 Oppdatert: 14.07.11 kl. 22:32

Mer om Høyre (H)